text: [{"text_idx": "#000006", "text": "Bi\u0301\u00f0ir\u00f8\u00f0in er long fyri at sleppa inn a\u0301 Skarv hetta leygarkv\u00f8ldi\u00f0. Ta\u0301 onkur fer u\u0301t, sleppa onnur inn. Hetta er heldur sja\u0301ldsamt a\u0301 f\u00f8royska vertshu\u0301sinum. Ein gr\u00f8nlendari stendur sum eitt spurnartekin og skri\u00f0ar s\u00e6r i\u0301 nakkanum. Hann spyr undrandi \u201cHvad sker der her i aften?\u201d. Eg grei\u00f0i honum fra\u0301 serligu st\u00f8\u00f0uni hja\u0301 Ka\u0301ra P. millum u\u0301tisetar. Eingin hevur so ra\u0301mandi ly\u0301st u\u0301tisetali\u0301vi\u00f0 i\u0301 Keypmannahavn, sum Ka\u0301ri P. ger i\u0301 sanginum Su\u0301rligar n\u00e6tur i\u0301 Keypmannahavn. Hann er fyri u\u0301tisetar uttan iva tann st\u00f8rsti f\u00f8royski trubadururin. Gr\u00f8nlendski spyrjarin ristir bara vi\u00f0 h\u00f8vdinum stendur ivasamur eina l\u00f8tu og fer so okkurt anna\u00f0 sta\u00f0."}, {"text_idx": "#000007", "text": "Innanfyri eru h\u00f8lini a\u0301 tremur vi\u00f0 fo\u0301lki. Ka\u0301ri P. hevur longu veri\u00f0 a\u0301 pallinum fyrru fer\u00f0, og H\u00f8gni Lisberg er i\u0301 fer\u00f0 vi\u00f0 at gera kla\u0301rt til si\u0301na framf\u00f8rslu. Aftanfyri i\u0301 goymsluru\u0301minum hitti eg Ka\u0301ra P., i\u00f0 situr og pra\u0301tar vi\u00f0 Brand Enni og Kirstin Thorsteinsson, i\u00f0 saman vi\u00f0 mannium Da\u0301njal Petur Thorsteinsson hevur riki\u00f0 Skarv i\u0301 31 a\u0301r."}, {"text_idx": "#000008", "text": "Kirstin sigur fra\u0301, at ho\u0301ast hetta er fyrstu fer\u00f0, at tey skipa fyri konsert vi\u00f0 Ka\u0301ra P., so hevur Ka\u0301ri ofta sungi\u00f0 og sp\u00e6lt gittar her fyrr. I\u0301 sjeytia\u0301runum plagdu no\u0301gvir f\u00f8royingar at bu\u0301gva a\u0301 Skarv i\u0301 vikuskiftunum. Ka\u0301ri var ein teirra, sigur hon. Ta\u0301 Ka\u0301ri sp\u00e6ldi og sang, var ta\u00f0 ikki naka\u00f0 man ly\u0301sti vi\u00f0 ella kalla\u00f0i konsert, ella fyri sovi\u0301tt helt vera naka\u00f0 serligt. Ta\u00f0 var bara Ka\u0301ri. Samanhaldi\u00f0 var \u00f8giliga gott millum f\u00f8roysku u\u0301tisetarnar ta\u0301, sigur Kirstin og Ka\u0301ri nikkar."}, {"text_idx": "#000011", "text": "Uti a\u0301 pallinum er H\u00f8gni Lisberg farin at sp\u00e6la. Hann sp\u00e6lir egin l\u00f8g og okkurt lag hja\u0301 onkrum \u00f8\u00f0rum. Saman vi\u00f0 s\u00e6r hevur hann Allan Tausen a\u0301 gittara. Fullu h\u00f8lini su\u0301gva ljo\u0301\u00f0i\u00f0 til si\u0301n, a\u0301 Skarv er la\u0301gt til lofti\u00f0, so ta\u00f0 er sum at sp\u00e6la beint frammanfyri einum veggi av fo\u0301lki. Men H\u00f8gni roynir, alt ta\u00f0 hann kann. To\u0301 eru umst\u00f8\u00f0urnar ikki til hansara slag av to\u0301nleiki. Konsertin f\u00e6r eitt sindur av flog, ta\u0301 hann sp\u00e6lir Mercedes Benz hja\u0301 Janis Joplin og \u00f8ll syngja vi\u00f0. \u201cOh Lord won\u2019t you buy me a Mercedez Benz\u201d. Hetta er ein veitsla heldur enn ein konsert."}, {"text_idx": "#000012", "text": "H\u00f8gni Lisberg by\u0301r eins og Ka\u0301ri P. a\u0301\u00f0renn hann a\u0301 Oyrasundskollegienum, hann er Singer/Songwriter, i\u00f0 i\u0301 grundini er ny\u0301ggja heiti\u00f0 hja\u0301 vi\u0301susangarum. L\u00f8gini hja\u0301 H\u00f8gna ver\u00f0a skapt i\u0301 teimum karmum, har Ka\u0301ri P. skriva\u00f0i no\u0301gv av si\u0301num besta tilfari, men enn eru l\u00f8gini ikki vor\u00f0in fo\u0301lkaogn. Ti\u0301\u00f0in fer at vi\u0301sa hvat pla\u0301ss H\u00f8gni Lisberg far i\u0301 f\u00f8royskari to\u0301nleikas\u00f8gu, men hetta kv\u00f8ldi\u00f0 eigur Ka\u0301ri P., og H\u00f8gni tykist at vita hetta."}, {"text_idx": "#000013", "text": "Ta\u0301 H\u00f8gni Lisberg er li\u00f0ugur, heldur DJ ESJ li\u0301v i\u0301 fj\u00f8ldini vi\u00f0 at sp\u00e6la kend hittl\u00f8g. Veitslan tykist fullkomin. So fullkomin, at Ka\u0301ri P., i\u00f0 lu\u0301rir u\u0301t u\u0301r goymsluru\u0301minum er farin at ivast, um hann skal fara a\u0301 aftur pallin ella ikki. Hann heldur, at ein ma\u00f0ur vi\u00f0 einum kassagittara f\u00e6r trupult vi\u00f0 at liva upp til lagi\u00f0, i\u00f0 diskoteksto\u0301nleikurin hja\u0301 DJ ESJ skapar. Onkur sigur vi\u00f0 hann, at um nakar kla\u0301rar ta\u00f0, so er ta\u00f0 ju\u0301st hann. Fo\u0301lki\u00f0 er komi\u00f0 har fyri at hoyra Ka\u0301ra P:. Hann tykist nu\u0301 sannf\u00f8rdur og avger\u00f0 at fara a\u0301 pallin aftur."}, {"text_idx": "#000015", "text": "Ka\u0301ri leggur trygt fra\u0301 landi vi\u00f0 Villum vi\u0301ddum. Fo\u0301lk tro\u00f0kast saman framman fyri pallinum. Tey syngja vi\u00f0 har\u00f0ari enn Ka\u0301ri og ljo\u0301\u00f0annleggi\u00f0 megna. Hetta er ein sto\u0301rfingin l\u00f8ta, Skarv livur vi\u00f0, Ka\u0301ri er hir\u00f0in og vit eru hansara flokkur. Ta\u0301 hann tri\u0301vur i\u0301 Su\u0301rligar n\u00e6tur i\u0301 Keypmannahavn gerst l\u00f8tan no\u0301gv st\u00f8rri enn ein konsert, karmar, a\u0301sko\u00f0arar og Ka\u0301ri renna saman i\u0301 okkurt heilt gandakent. Ka\u0301ri er komin heim."}, {"text_idx": "#000016", "text": "Konsertin heldur a\u0301. Vit fa\u0301a l\u00f8g sum Kalla Katt, Herluff, Hinumegin Ringvegin, Sangur um flyting og allar hinar perlurnar i\u0301 lagaskattinum. Alla ti\u0301\u00f0ina stendur tju\u0301kt av fo\u0301lki framman fyri pallin og syngur vi\u00f0 av fullum hjarta. Eftir ein ti\u0301ma a\u0301 pallinum, gongur ljo\u0301\u00f0t\u00f8knin fyri. Annleggi\u00f0 orkar ikki meira. St\u00f8\u00f0ugt er skru\u0301va\u00f0 har\u00f0ari fra\u0301, fyri at Ka\u0301ri skal hoyrast gj\u00f8gnum felagssangin, men nu\u0301 orkar ta\u00f0 ikki longur. Tann, i\u00f0 skal taka s\u00e6r av ljo\u0301\u00f0inum, er ikki at finna nakrasta\u00f0ni. Su\u0301rliga na\u0301ttin i\u0301 Keypmannahavn hevur fevnt hann. So ein annar ljo\u0301\u00f0k\u00f8nur fer upp a\u0301 pallin og hja\u0301lpir ta\u00f0, i\u00f0 hann kann. Hv\u00f8rki Ka\u0301ri ella fo\u0301lki\u00f0 hava hug at l\u00f8tan skal enda."}, {"text_idx": "#000017", "text": "Annleggi\u00f0 ver\u00f0ur lappa n\u00f8kurlunda, og Ka\u0301ri f\u00e6r sp\u00e6lt eitt lag afturat. Hann roynir nu\u0301 at sleppa av pallinum, men a\u0301sko\u00f0arfj\u00f8ldin vil hava meira. Lurtaraynski\u00f0 er at hoyra Su\u0301rligar n\u00e6tur enn eina fer\u00f0. Ka\u0301ri tekur aftur gittaran i\u0301 hond, og sp\u00e6lir lagi\u00f0. Hetta er eitt vir\u00f0iligt punktum a\u0301 eini uppliving, i\u00f0 var gandakend fyri b\u00e6\u00f0i Ka\u0301ra og a\u0301sko\u00f0ararnar."}]